Document ID: /fineweb-2-swissfilter-quality_10-filterrobots/filtered/00027.jsonl.gz/10

Mai kuus saabus seltsile annetusena 58 raamatut Eesti ajaloo teemadel sh haruldasi väljaandeid ja klassikuid Eesti kirjandusest. Suured tänud Külli Ellerile ja Solange Ceccaldi-Evéquoz/Maimu Evequoz-Laretei-le, kes need raamatud seltsile kinkisid.
Pärast seda, kui möödunud aasta septembris oli Ruth Zolliger annetanud seltsile kolm väärtusliku raamatut, tekkis mõte hakata koguma Eestiga seotud raamatuid, et Eesti 100. Vabariigi Aastapäevaks võiksime avada Eesti raamatukogu nurga. Järjest lisanduvad raamatud tõukavad seda mõtet tagant ning aukonsul Grafi abiga olemegi huvi meie raamatukogu idee vastu leidnud St.Galleni Ülikooli- ja linnaraamatukogudest.Siit ka esimene üleskutse: Kui teil on kodus eesti keelseid, eesti autoritelt (võõrkeelseid) või Eestit puudutavaid raamatuid, mis pärast lugemist oleks valmis liikuma seltsi raamatukogusse, siis tooge need järgmisele üritusele kaasa või postitage minule. Kui teil jääb Eestis käies kohvrisse ruumi ja rahakott lubab, siis haarake kaasa mõni uus raamat või küsige sugulastelt-tuttavatelt ülejääke. Sama kehtib ka Eesti filmide (DVD) kohta. Muusikat (CD-sid) me alustuseks ei kogu.
Omalt poolt pakun välja sooja ja kuiva pinna, kus raamatuid ja DVD-sid hoida kuni raamatukogu avamiseni. Annetatud raamatute nimekiri leidub Raamatute rubriigist. (Meeles tasub pidada, et raamatukogu tarvis võib ja peakski olema rohkem kui üks eksemplaar samast raamatust).Küsimuste korral vôtke ühendust: estoswiss [at] gmail.com "Raamat on peegel ja me võime sealt leida vaid seda, mis on meis juba olemas; sest lugemisse paneme kogu oma mõistuse ja südame ning see oskus muutub iga päevaga üha haruldasemaks" - Carlos Ruiz Zafon - Tervitus kõigile raamatusõpradele ja peatsete lugudeni, Mirjam Loertscher